**אסף יסעור** (נולד ב-17 באפריל 2002) הוא לוחם טאקוונדו ישראלי קטוע-ידיים, מדליסט טקוואנדו פאראלימפי, זוכה שתי מדליות הזהב ברצף באליפויות העולם בטורקיה בשנת 2021 ובמקסיקו בשנת 2023, ומדליית הכסף באליפות אירופה ברוטרדם ב-2023. באוקטובר 2022 דורג במקום הראשון בדירוג העולמי בטקוואנדו פאראלימפי.

ביוגרפיה
--------

יסעור גדל במושב אלוני הבשן שברמת הגולן, והוא אחד מבין ששת ילדיהם של רויטל וליאור יסעור. למד בבית הספר הממלכתי-דתי בחיספין, והתבלט מילדות בכישוריו הספורטיביים.

ב-2015 איבד את שתי ידיו בתאונה. יסעור, שהיה אז בן 13, בדיוק שבוע לפני חגיגת בר המצווה שלו, הבחין בכדור בחדר החשמל המרכזי של אלוני הבשן, וקפץ פנימה כדי להוציאו. כשטיפס וניסה לצאת מן החדר, מעד ונאחז בכבל חשמל. כבל החשמל נשא מתח של יותר מ-12 אלף וולט, ויסעור התחשמל ונפגע קשות בידיו. הוא הוטס במסוק לבית החולים שיבא, שם נאלצו הרופאים לקטוע את שתי ידיו.

לאחר התאונה ערכו הוריו מסע גיוס תרומות באינטרנט, על מנת להשיג את הכסף שנדרש להתאמת ידיים ביוניות עבורו בארצות הברית. המסע להשגת הידיים הביוניות תועד ב-2016 על ידי העיתונאי בן שני, ועובד לסרט דוקומנטרי ששודר בתוכנית הטלוויזיה 'עובדה'. הסרט מוקרן מאז במוסדות חינוך ובמסגרות צבאיות. בעקבות הסרט, כדי למנוע הישנות פגיעות, תוקנו ליקויי הבטיחות של מתקני החשמל ברמת הגולן.

בתום תקופת שיקום ארוכה חזר יסעור לעסוק בספורט.

יסעור מתנהל כיום ללא הידיים הביוניות וללא תותבות כלשהן. בנוסף, הוא מתנדב בעמותת 'ארז' כמדריך סקי וגלישה לילדים עם מגבלות.

קריירה ספורטיבית
----------------

ב-2016 הכירה הספורטאית הפאראלימפית פסקל ברקוביץ ליסעור את הפארא-טאקוונדו (אנ') (טאקוונדו פאראלימפי), וחיברה אותו ליחיעם שרעבי, מאמן נבחרת ישראל בטאקוונדו, שזיהה עד מהרה את יכולותיו המעולות, וממשיך לאמן אותו מאז.

לאחר כשנתיים הצטרף לנבחרת ישראל בטאקוואנדו. יסעור מתאמן עם ספורטאים שאינם סובלים ממגבלות כלשהן, ובראיון בשנת 2019 אמר: "אם יעשו לי הנחות זה רק יפגע בי, לא ישפר אותי ולא יקדם אותי".

### 2019

ב-2019 זכה שלוש פעמים במדליית כסף בטאקוונדו פאראלימפי בינלאומי: באליפות מקסיקו סיטי, בתחרות פאן אם בפורטלנד ארצות הברית, ובתחרות קוריאה הפתוחה.

### 2021

בשנת 2021 אפשרה ההתאחדות הישראלית לטאקוונדו ליסעור להשתתף בתחרות אליפות ישראל בטאקוונדו שאינו פאראלימפי. יסעור זכה במדליית ארד בתחרות זו. עם זאת, במאי 2021 נחל אכזבה, כאשר בתחרות המיון שהתקיימה בסופיה הפסיד ליריבו מאזרבייג'ן, ולא הצליח להעפיל למשחקים הפאראלימפיים בטוקיו.

#### זכייה ראשונה באליפות העולם

בדצמבר 2021 זכה באליפות העולם בפארא-טאקוונדו. בתחרות, שנערכה באיסטנבול, התמודד בקטגוריית המשקל של 58 ק"ג ומטה, בדרגת מוגבלות K44, וניצח בחמישה קרבות. בשלב המוקדמות גבר בקלות על יריב מהודו בתוצאה 2–32, ובשלב שמינית הגמר הביס יריב מגואטמלה 30-0. ברבע הגמר ניצח מתמודד ממונגוליה 16-10, ובחצי הגמר ניצח את אלוף אירופה הרוסי 13-4. בקרב הגמר נלחם יסעור מול עלי ג'אן אוזקאן הטורקי, שהיה אז סגן אלוף אירופה. דקה לפני הסיום, התוצאה הייתה עדיין צמודה עם 31–32 בלבד לזכות יסעור, אך בסוף ניצח בתוצאה 43–57, וזכה במדליית הזהב.

### 2022

בפברואר 2022 דורג יסעור במקום השלישי בעולם, לאחר שזכה במדליית ארד בתחרות גביע העולם שנערכה באלבניה. ביוני 2022 זכה בגראנד פרי סופיה במדליית כסף, לאחר שנוצח על ידי יריבו הטורקי, אוזקאן. בספטמבר זכה במדליית הזהב בגראנד פרי פריז, כשגבר על סביר זינלוב מאזרבייג'ן, ובאוקטובר זכה בזהב בגראנד פרי מנצ'סטר. בדצמבר זכה במקום השלישי באליפות גראנד פרי בריאד, בירת ערב הסעודית, ובכך הפך לישראלי הראשון שזכה במדליה על אדמתה.

נכון לנובמבר 2022, מדורג יסעור ראשון בדירוג העולמי.

### 2023

בפברואר 2023 זכה במדליית זהב באליפות הסבב העולמי באיסטנבול, טורקיה, וביולי זכה במדליית הזהב בסבב גביע העולם בטאקוונדו פראלימפי בצרפת.

באוגוסט 2023 זכה במדליית הכסף במשחקים האירופיים, שנערכו ברוטרדם שבהולנד. יסעור גבר על הספרדי ג'ואל מרטין ויאלובוס בתוצאה 7:26 בשלב חצי הגמר. במשחק הגמר הפסיד ליריבו המיתולוגי הטורקי, עלי ג'אן אוזקאן, בתוצאה 26:37, והוכתר לסגן אלוף אירופה.

#### זכייה שנייה באליפות העולם

בספטמבר 2023 זכה יסעור בפעם השנייה ברציפות במדליית הזהב באליפות העולם בפארא-טאקוונדו, ובכך הבטיח את מקומו במשחקים הפראלימפיים בפריז 2024. התחרות נערכה בוראקרוס שבמקסיקו, ויסעור התמודד בקטגורית משקל של עד 58 ק"ג. בדרך לניצחון גבר 6:36 על יריב מפרו, ניצח 10:27 את הלוחם ממונגוליה, ובחצי הגמר גבר 8:11 על יריב ממרוקו. בקרב הגמר התמודד מול שיאנג וון שיאו מטאיוואן, וניצח אותו בתוצאה 8:13.

#### זכייה בפיינל גראנד פרי

בדצמבר 2023 זכה במירב הנקודות בתחרות הסבב העולמי, כאשר זכה במדליית הזהב בפיינל גראנד פרי מנצ'סטר - אנגליה.

הוקרה
-----

* בדצמבר 2016 השתתף בטקס השקת לפיד המכביה העשרים, וביחד עם הג'ודוקא אורי ששון, העניק את הלפיד לנשיא המדינה ראובן ריבלין.
* בספטמבר 2022 הוכתר ל"ספורטאי השנה" של מרכז הפועל, ביחד עם אלופת אירופה בהתעמלות אמנותית, דריה אטמנוב.
* באוגוסט 2023 נבחר לאחד מ-75 הספורטאים האהובים בתולדות מדינת ישראל. התחרות נערכה על ידי ה'טוטו', בשיתוף וואלה וספורט1, לרגל שנת ה-75 למדינת ישראל. הספורטאים האהובים נבחרו באמצעות הצבעה אינטרנטית של הציבור הישראלי ובשיתוף ועדה מיוחדת.

קישורים חיצוניים
----------------

ויקישיתוף מדיה וקבצים בנושא **אסף יסעור** בוויקישיתוף
* אסף יסעור, ברשת החברתית פייסבוק
* אסף יסעור, ברשת החברתית אינסטגרם
* אסף יסעור ברשת החברתית פייסבוק -
* המסע של אסף - סרטו של בן שני מתוך תוכנית הטלוויזיה 'עובדה' -
* אתר למנויים בלבד ליאור בן עמי, "עקשנות? אמונה עצמית? אופטימיות? בום. הכל קפץ לקיצון. הפציעה סגרה בפניי דלת אחת ופתחה 3,000 אחרות", באתר "ידיעות אחרונות", 17 בדצמבר 2021

הערות שוליים
------------

1. ↑  עובדה 2017 - פרק 2 | לצפייה ישירה | makoTV, באתר mako, ‏2016-11-14
2. ↑  בן שני יעל שני, ‏חברת החשמל תמגן את כל השנאים ביישובי רמת הגולן, באתר ‏מאקו‏, 12 בדצמבר 2016
3. 1 2  אברהם תשובה, מדליית זהב לאסף יסעור בגרנד פרי פריז, באתר ynet, 5 בספטמבר 2022
4. ↑  אורן אהרוני, אסף יסעור: "אני מדמיין את עצמי באולימפיאדה, עולה על המזרן כמו סופרמן וכובש את הפסגה", באתר ynet, 17 בפברואר 2019
5. ↑  אורן אהרוני, טאקוונדו פראלימפי: מדליית כסף לאסף יסעור, באתר ynet, 12 באפריל 2019
6. ↑  אורן אהרוני, אסף יסעור ממשיך לקטוף מדליות, באתר ynet, 4 ביולי 2019
7. ↑  תומר גנור, מדליית ארד לאסף יסעור באליפות ישראל בטאקוונדו, באתר ynet, 28 במאי 2021
8. ↑  אורן אהרוני, תומר גנור, אכזבה: אסף יסעור לא העפיל למשחקים הפראלימפיים, באתר ynet, 9 במאי 2021
9. ↑  טאקוונדו פראלימפי: אסף יסעור, שאיבד את שתי ידיו, זכה באליפות העולם, באתר www.israelhayom.co.il
10. ↑  אסף יסעור זכה באליפות העולם בטקוואנדו פראלימפי, באתר כאן-תאגיד השידור הישראלי
11. ↑  רענן וייס, אסף יסעור שלישי בדירוג העולמי בטאקוונדו: "החלום מתקרב", באתר ynet, 1 בפברואר 2022
12. ↑  ממשיך במומנטום: מדליה ראשונה לאסף יסעור ב-2022, באתר ynet, 19 בפברואר 2022
13. ↑  כבוד: אסף יסעור זכה במדליית כסף בסופיה, באתר ynet, 6 ביוני 2022
14. ↑  יניב טוכמן‏, אסף יסעור זכה בזהב בגרנד פרי מנצ'סטר בטאקוונדו פראלימפי, באתר וואלה!‏, 20 באוקטובר 2022
15. ↑  אורן אהרוני, הראשון בהיסטוריה: מדליית ארד לאסף יסעור בערב הסעודית, באתר ישראל היום, 8 בדצמבר 2022
16. ↑  אסף יסעור הפך לישראלי הראשון שזכה במדליה בסעודיה: "קיבלו אותנו בחום", באתר ynet, 12 בדצמבר 2022
17. ↑  אורן אהרוני, טאקוונדו: אסף יסעור עלה למקום הראשון בעולם, באתר ישראל היום, 10 בנובמבר 2022
18. ↑  זהב לאסף יסעור באליפות הסבב העולמי באיסטנבול, טורקיה, ‏7 פברואר 2023
19. ↑  הישג אדיר ללוחם אסף יסעור: זכה במדליית זהב בסבב גביע העולם, באתר ynet, 2 ביולי 2023
20. ↑  יודע לרגש: מדליית כסף ללוחם הטאקוונדו אסף יסעור במשחקים האירופיים הפראלימפיים | ישראל היום, באתר www.israelhayom.co.il, ‏2023-08-14
21. ↑  רענן וייס, הישג ענק: אסף יסעור זכה באליפות העולם בטאקוונדו פראלימפי, באתר ynet, 23 בספטמבר 2023
22. ↑  רותם פלדברג, ‏אסף יסעור אלוף העולם בטקוואנדו פראלימפי, באתר ערוץ הספורט, 23 בספטמבר 2023
23. ↑  רענן וייס, עוד הישג נהדר לאסף יסעור: זכה במדליית הזהב בגראנד פרי מנצ'סטר, באתר ynet, 1 בדצמבר 2023
24. ↑  אורי ששון ואסף יסעור העניקו לנשיא את לפיד המכביה, באתר ynet, 26 בדצמבר 2016
25. ↑  אסף יסעור ודריה אטמנוב - ספורטאי השנה של מרכז הפועל, באתר ynet, 20 בספטמבר 2022
26. ↑  בטקס מרגש: הוכתרו 75 הספורטאים האהובים של ישראל, באתר וואלה!‏, 6 באוגוסט 2023